**SKRIFLESINGS: 1 SAMUEL 21:10-15; PSALM 56**

**Om na God toe te draai**

**1. Weet jy wat in jou binnekant aangaan?**

Baie lank gelede het die Griekse filosoof Plato ‘n dialoog geskryf met die naam van “Die Phaedrus”. In hierdie dialoog vertel Sokrates onder andere vir die jong Phaedrus ‘n fabel of storie om hom te verduidelik hoe ‘n mens se siel werk. Nou kom ons sê die woord “siel” is ‘n ander woord vir ‘n mens se binnewêreld – alles wat hier binnekant aangaan. So Sokrates vertel vir Phaedrus ‘n storie om hom sy eie binnewêreld beter te laat verstaan.

Sokrates sê ‘n mens se siel is soos ‘n strydwa wat deur twee perde getrek word. Om dit vir die kinders wat hier is makliker te maak – kom ons sê ‘n strydwa is maar net soos ‘n perdekar wat deur twee perde getrek word. Die een perd wat die perdekar trek is ‘n swart perd. Hierdie perd staan vir al die passies en emosies in ‘n mens se binnekant. Want, onthou, dis mos ‘n storie om ons te vertel hoe mens se binnekant werk. Die swart perd raak maklik op hol deur allerhande dinge en dan loop die perdekar amper van die pad af en word omgegooi. Maar gelukkig is daar ‘n wit perd ook. Die wit perd staan vir ‘n mens se wilskrag – jou besluit om op ‘n pad wat jy gekies het te bly. En dan, in die derde plek, sê Sokrates, is daar die mens wat op die perdekar ry en die twee perde beheer. Hierdie bestuurder staan vir ‘n mens se verstand en jou denke. Nou, as alles goed gaan, sê Sokrates, dan kry die bestuurder dit reg om die wit perd as leier van die swart perd te gebruik, sodat ‘n mens se wilskrag jou passies en emosies beheer, en so bly die perdekar op die pad, en word dit nie omgegooi nie.

‘n Interessante storie oor die siel – oor ‘n mens se binnewêreld – né. En, weet julle, ek dink daar steek tog iets in. As ‘n mens mooi in jou binnekant inkyk, dan kom jy agter daar is definitief verskillende goed hier binne aan die werk. Daar is definitief gevoelens en emosies aan die werk in ‘n mens se lewe, né. Hulle beïnvloed ‘n mens. Maar dan is dit ook so dat ‘n mens self ‘n wil het, en dit is so dat God jou gemaak het om oor goed te kan dink. Jy kan met ander woorde jou gesonde verstand gebruik. So, gevoelens, wil en denke. Kom ons gebruik hierdie drie goed om iets te probeer verstaan van wat die Here vir ons hier in Psalm 56 sê.

**2. “Die dag as ek bang word”**

Die eerste wat ons hier in Psalm 56 hoor is van Dawid se omstandighede wat maar swaar is. Hy sê daar is mense wat hom jaag. Hy het baie teenstanders en vyande. En uit die agtergrond gedeelte wat ons gelees het kan ons dit verstaan. Saul jaag hom. Hy gaan na die Fillistyne toe. Daar vang hulle hom en dreig hom. En hoor wat sê Dawid nou: hy erken dat hy bang is. En hy erken dat sy lewe vergal word deur allerhande beskuldigings. Hier is met ander woorde allerhande emosies hier aan die binnekant wat hom op hol jaag. Die emosies maak sy binnekant deurmekaar. Hulle dreig om daardie perdekar van sy siel om te gooi...

Kan jy iets hiervan verstaan in jou lewe? As jy na jou lewe kyk – is daar bedreigings wat allerhande emosies hier aan die binnekant aan die gang sit? Wat is dit wat jou bang maak op hierdie stadium? Wat is dit wat jou lewe vergal op hierdie stadium – wat jou met ander woorde bitter maak en wil laat terugtrek in jou dop? Ervaar jy ook hoe dat negatiewe emosies dreig om die perdekar van jou binneste om te gooi? En onthou dit hoef natuurlik nie net negatiewe emosies te wees nie. Partykeer word ‘n mens juis op sleeptou geneem deur allerhande passies wat jou aantrek, maar wat, as jy eerlik is, tog ook hierdie perdekar wat jou binneste is, wegtrek van die pad af. Obessies. Jy móét dit hê, jy móét dat bereik. Jy móét daardie een hê. Die vraag vir jou en vir my vanoggend is maar net of ons, soos Dawid, die emosies in ons lewe wat ons op sleeptou wil neem kan raaksien vir wat hulle is, en eerlik kan wees oor hulle. Emosies is nie sleg op sigself nie. Hulle is wonderlike goed. Dis hoe die Here ons gemaak het. Maar hulle kan ‘n mens omver gooi, veral as jy nie mooi aandag gee aan wat hier binne in jou binnewêreld aangaan nie.

**3. “In God stel ek my vertroue”**

So luister wat doen Dawid in sy omstandighede (en dis die refrein van die Psalm, so dis belangrik – dis wat ons moet hoor vanoggend.) Dawid sê: “In God stel ek my vertroue, ek is nie bang nie, wat kan ‘n blote mens aan my doen.” “In God stel ek my vertroue...” As ek hierdie woorde hoor, dan hoor ek iets van ‘n bewuste besluit. Dawid *stel* sy vertroue op God. In die omstandighede waarin hy hom bevind draai hy bewustelik na God toe. Hy besluit om op God te fokus as die grootste werklikheid in die omstandighede, en nie op die dinge wat hom bangmaak, of vergal, of op loop jaag nie. “Ek wil nie nou dat hierdie goed my verder bang maak, of my lewensvreugde steel nie, ek draai bewustelik na God toe.”

En die interessante wat ons uit die psalm hoor, is dat die stel van ‘n mens se vertroue op God tog gerig word deur wat jy weet. Hoor wat sê Dawid: “Dit weet ek: God is aan my kant. In God, wie se woord ek prys, in die Here, wie se woord ek prys, in God stel ek my vertroue, ek is nie bang nie, wat kan ‘n mens aan my doen?” Op grond daarvan dat Dawid weet: God is aan sy kant, stel hy sy vertroue. Op grond daarvan dat hy weet: ‘n mens kan eintlik nie regtig iets aan hom doen nie, want ten diepste hang niks van mense af nie, ten diepste bestaan alles van oomblik tot oomblik uit God uit - op grond daarvan stel hy sy vertroue in God. Daar is ‘n paar dinge wat Dawid wéét, en dit laat hom baie bewustelik na God toe draai in sy omstandighede.

**3. Wat weet jy en ek in ons omstandighede?**

En nou die uitnodiging aan jou en my vanoggend: kan ons dieselfde doen in ons omstandighede? En laat ons maar eerlik wees oor ons omstandighede: hulle is nie maklik nie. Dis kompleks. Niks is vandag eenvoudig nie. Ek word so gebombardeer van alle kante af met insette oor wat ek moet voel, waarvan ek moet hou, waarvoor ek moet bang wees, wie ek moet haat, wie ek met my geld moet vertrou. Hoe maak mens kop of stert daarvan uit? Dis definitief nie maklik nie. En miskien is die eerste ding net om te erken dat ek bang en deurmekaar en onseker voel in hierdie tyd.

Maar dan, in die tweede plek is dit tog so dat daar dinge is wat ek weet. Ek weet dat God aan my kant is in Jesus Chrstus. In Jesus Christus het God “ja” gesê vir my. Hierdie mens wat in hierdie tyd op hierdie plek lewe. God het in Jesus Christus “ja” gesê vir mý. My lewe is in Jesus Christus verborge in God, en niemand het die laaste sê oor my lewe nie, behalwe Jesus Christus self. En dis nie te sê ek gaan hiper suksesvol wees, of al my moeilikhede gaan nou verdwyn nie, maar die dieper lewe, op grond van Jesus Christus se dood en opstanding is oop vir my. Kan ek hieraan vashou? Kan dit my my vertroue bewustelik op God laat stel?

Ek moet vir u sê, broers en susters, as ek na my eie lewe kyk, dan kry ek dit nie altyd reg nie. Ek kry dit nie reg dat my verstand vir my wil sê wat om te doen nie. My wil is maar swak, en as ek my weer kom kry dan twyfel ek maar. Al wat ek kan doen is om vas te hou aan die goeie nuus dat die Here selfs my eie swak wil te hulp kom. Die Heilige Gees wil in my. Die Heilige Gees wil in my wil. Ek is te swak, maar die Gees wil in my om my vertroue bewustelik op God te stel. Wat van my gevra word is om mee te gee vir die wind van Gees wat deur my waai. Wat my my oë op God laat rig in my omstandighede. Kan jy en ek oop wees, en bid om die leiding van die Heilige Gees in ons omstandighede?

AMEN